Ο άνθρωπος που γύρισε από τη ζέστη

Το Ο άνθρωπος που γύρισε από τη ζέστη είναι ο τίτλος μιας ταινίας του ελληνικού κινηματογράφου, σε σενάριο Αλέκου Σακελλάριου, Χρήστου Γιαννακόπουλου και σκηνοθεσία Κώστα Καραγιάννη, η οποία προβλήθηκε πρώτη φορά το 1972.  

 Πλοκή 

Ο Λάμπρος Κωνσταντάρας που είναι ο κεντρικός πρωταγωνιστής υποδύεται τον Λουκά Μπόμπολα, έναν μεσήλικα μετανάστη στην Αφρική που επιστρέφει στην Ελλάδα έπειτα από απουσία 20 χρόνων, έχοντας μεγάλη λαχτάρα να ξαναδεί την οικογένειά του που είχε αφήσει πίσω φεύγοντας για το Σουδάν. Όταν είχε φύγει από την Ελλάδα, η γυναίκα του η Ελένη ήταν έγκυος ενώ είχαν ήδη ένα μωρό. Νοσταλγούσε συχνά τον τόπο του και του έλειπαν οι δικοί του άνθρωποι.

Τα πράγματα όμως κατά την επιστροφή του δεν εξελίσσονται όπως τα είχε σχεδιάσει καθώς τα παιδιά του έχουν πια μεγαλώσει ακολουθώντας το καθένα τη δική του πορεία, αντίθετη από τη θέληση του πατέρα τους, κι ο μόνος που φαίνεται πως τον καταλαβαίνει είναι ο Χουσεΐν, ο έγχρωμος υπηρέτης του που τον έχει ακολουθήσει στο ταξίδι της επιστροφής. Ακολουθεί μια σειρά από απογοητεύσεις για τον Λουκά, όπως το γεγονός ότι όλη του η οικογένεια τον παραμερίζει για να πάρει μέρος σε μια δεξίωση που διοργανώνεται προς τιμή του Ανδρέα, του γιου του, που είναι γνωστός βιολονίστας. Ένα ακόμη απογοητευτικό νέο για τον Λουκά είναι ο δεσμός που έχει η κόρη του, Αλίκη, με έναν νέο που είναι απλός υπάλληλος, κάτι που ο Λουκάς θεωρεί πολύ λίγο για το παιδί του.

Η αντιπαράθεση ανάμεσα στον Λουκά και τα υπόλοιπα μέλη της οικογένειάς του δεν αργεί να κορυφωθεί, με τα δυο του παιδιά να φεύγουν αγανακτισμένα από το σπίτι, βρίσκοντας καταφύγιο στο σπίτι του αγαπημένου τους θείου, Σταμάτη, που φαίνεται να τα καταλαβαίνει περισσότερο από ό,τι ο πατέρας τους. Ο Λουκάς συνειδητοποιεί σταδιακά πόσο έχει αποξενωθεί από την οικογένειά του όλα αυτά τα χρόνια της ξενιτιάς.

 Παραγωγή 
Η ταινία, που βασίζεται στη θεατρική κωμωδία "Οι δικοί μας άνθρωποι" των Σακελλάριου-Γιαννακόπουλου, βγήκε στους κινηματογράφους την 1η Ιανουαρίου 1972, κόβοντας 92.400 εισιτήρια, ερχόμενη 22η σε σύνολο 64 ταινιών.  Στο θέατρο, τον πρωταγωνιστικό ρόλο του Λουκά είχε ερμηνεύσει ο Βασίλης Λογοθετίδης. 

Η μουσική και τα τραγούδια (μουσική-στίχοι) είναι του Δημήτρη Κωνσταντάρα. Η Νέλλη Γκίνη ερμηνεύει το τραγούδι "Πείσμα στο πείσμα".

Η ταινία κυκλοφόρησε σε μορφή ντιβιντί στις 22 Νοεμβρίου 2010. 

 Διανομή 
 Λάμπρος Κωνσταντάρας (Λουκάς Μπόμπολας)
 Καίτη Πάνου (Ελένη Μπόμπολα)
 Γιώργος Μούτσιος (Χουσεΐν)
 Έλια Καλλιγεράκη (Αλίκη Μπόμπολα)
 Μήτση Κωνσταντάρα (Μαργαρίτα, οικιακή βοηθός)
 Λαυρέντης Διανέλλος (Σταμάτης)
 Πάνος Τουλιάτος (Ανδρέας Μπόμπολας)
Δήμητρα Νομικού (Νίτσα)	 
Κώστας Χατζόγλου (Βάσος)
Χάρης Νάζος (Γεράσιμος)	 
Κική Πέρση (γυναίκα στην Αφρική)	 
Κώστας Δάγκας (γιατρός)	 
Αλέκος Πετρίδης (Νάσος)	 

 Παραπομπές 

 Εξωτερικές πηγές 

 Ο άνθρωπος που γύρισε από τη ζέστη, 90lepta.com 
Ο άνθρωπος που γύρισε από τη ζέστη στο TMDb
Κριτική της ταινίας από τον Σταύρο Γανωτή

Κατηγορία:Ελληνικές ταινίες της δεκαετίας 1970
Κατηγορία:Ταινίες του 1972
Κατηγορία:Ταινίες παραγωγής Καραγιάννης - Καρατζόπουλος
Κατηγορία:Ελληνικές κωμικές ταινίες
Κατηγορία:Ελληνόφωνες ταινίες
Κατηγορία:Ταινίες σε σκηνοθεσία Κώστα Καραγιάννη
Κατηγορία:Ταινίες βασισμένες σε θεατρικά έργα
Κατηγορία:Ταινίες σε σενάριο Αλέκου Σακελλάριου
Κατηγορία:Ταινίες σε σενάριο Χρήστου Γιαννακόπουλου
Κατηγορία:Ταινίες γυρισμένες στην Ελλάδα